του Παναγιώτη Στάθη

Η στάση των Γερμανών απέναντι στους ταξιδιώτες από την Ελλάδα , προφανώς έχει πολλές ερμηνείες, πολιτικές ή άλλες, σε επίπεδο κυρίως διεθνών προβλημάτων με την τρομοκρατία αλλά και εσωτερικούς της χώρας.

Υπάρχει όμως πέραν αυτών των υπαρκτών ζητημάτων και μια υπόθεση που – περισσότερο ως συμβολισμός- έχει κλονίσει ιδιαίτερα τη Γερμανική κοινή γνώμη. Αυτή δεν αφορά μια από τις ενδεχόμενες εισόδους στη χώρα , υπόπτων ως τζιχαντιστών, αλλά την υπόθεση βιασμού και δολοφονίας της 19χρονης Γερμανίδα φοιτήτριας της Ιατρικής στο Φράιμπουργκ.

Ο Χουσεΐν Κ., ο οποίος έφθασε στην Γερμανία το 2015 και καταγράφηκε ως "ασυνόδευτος πρόσφυγας", έχει ομολογήσει ότι βίασε την 19χρονη φοιτήτρια Ιατρικής Μαρία Λ. και κατόπιν την έπνιξε σε ποτάμι της περιοχής.

Από την Ελλάδα

Η υπόθεση είχε προκαλέσει σάλο στη Γερμανία και ακόμα και σήμερα απασχολεί τα Γερμανικά ΜΜΕ. Ήταν δε μια υπόθεση που "κλόνισε" τους Γερμανούς. Κι αυτό γιατί πριν φτάσει στη Γερμανία ο νεαρός Αφγανός, είχε κάνει "καριέρα" στο έγκλημα στη χώρα μας. Για τις ελληνικές αρχές όμως ο νεαρός δεν είναι Αφγανός αλλά Ιρανός. Αυτή την υπηκοότητα έφεραν τα έγγραφά του όταν συνελήφθη στην Κέρκυρα τον Μάιο του 2013 για την απόπειρα ανθρωποκτονίας και την απόπειρα ληστείας μιας 20χρονης φοιτήτριας.

Ο 17χρονος της είχε επιτεθεί για να της αρπάξει την τσάντα, η κοπέλα αντιστάθηκε και ο αλλοδαπός την έσπρωξε και την έριξε στο κενό από ύψος 8 μέτρων. Ως ανήλικος –φερόταν να γεννήθηκε το 1996- δικάστηκε ένα χρόνο αργότερα από δικαστήριο ανηλίκων και καταδικάστηκε σε ποινή κάθειρξης –κατά συγχώνευση- 10 ετών. Μεταφέρθηκε στις φυλακές ανηλίκων του Βόλου και άρχισε να παρακολουθεί μαθήματα στο σχολείο και παράλληλα να εργάζεται.

Στις 30 Οκτωβρίου του 2015, έχοντας 581 ημερομίσθια (εργασία και ώρες διδασκαλίας) και παράλληλα την αναφορά των υπευθύνων της φυλακής για καλή συμπεριφορά και κανένα πειθαρχικό παράπτωμα, ο εισαγγελέας αποφασίζει την υπό όρους απόλυση του ανήλικου βάσει διάταξης του νόμου Παρασκευόπουλου.

Έχοντας αποφυλακιστεί μετά από 2,5 χρόνια κράτησης για μία 10ετή ποινή κάθειρξης, ο νεαρός δήλωσε ως μόνιμη κατοικία του σπίτι στην Αθήνα και σε αστυνομικό τμήμα της όφειλε να εμφανίζεται μία φορά το μήνα. Τήρησε την υποχρέωσή του μόνο το Νοέμβριο του 2015.

Από τον Δεκέμβριο δεν ξαναεμφανίστηκε. Η αποφυλάκισή του ανακλήθηκε και σε βάρος του εκδόθηκε ένταλμα σύλληψης. Ένα χρόνο μετά, ο Χουσεϊν Καβάρ συνελήφθη για τη δολοφονία μιας 19χρονης που βρέθηκε νεκρή στον ποταμό Dreisa στην πόλη Freiburg της Γερμανίας.

Ανήλικος εδώ, ενήλικας στη Γερμανία

Ο νεαρός, λίγο μετά τη σύλληψή του είχε ισχυριστεί ότι ήταν 17 ετών για να τύχει ευνοϊκότερης μεταχείρισης από τις γερμανικές Αρχές. Αυτά όμως "δεν πιάνουν" εκεί. Σύμφωνα με δημοσιεύματα ο προσδιορισμός της ηλικίας του Χουσεΐν έγινε από την καθηγήτρια Ανθρωπολογίας Ούρσουλα Βίτβερ-Μπακόφεν του Ινστιτούτου Βιολογικής Ανθρωπολογίας του Φράιμπουργκ, με την εξέταση κυρίως της οστεΐνης ενός δοντιού που βρέθηκε στο σπίτι του κατηγορούμενου, αλλά και με άλλα στοιχεία τα οποία υποδεικνύουν το στάδιο ωριμότητας του ανθρώπινου σώματος. Όπως σημείωσε η ανθρωπολόγος, ο νεαρός Αφγανός είναι κατά 99,7% μεταξύ 22,05 και 29,55 ετών. Από την ακριβή του ηλικία θα κριθεί εάν θα καταδικαστεί σε 15 χρόνια φυλάκισης ή σε ισόβια.